מרקו ג'וריץ'

מרקו ג'וריץ' (בסרבית קירילית: Марко Ђурић;‏ נולד ב-25 ביוני 1983) הוא פוליטיקאי ודיפלומט סרבי ממוצא יהודי המכהן כשר החוץ של סרביה (אנ') מאז 2024. לפני כן כיהן כשגריר סרביה בארצות הברית מאז אוקטובר 2020 ושגריר בקולומביה שאינו תושב מאז יולי 2021. בעבר שימש גם כמנהל המשרד לענייני קוסובו ומטוחיה (אנ') בין ספטמבר 2013 לאוקטובר 2020. הוא שימש גם כיועץ למדיניות חוץ של נשיא סרביה בין השנים 2012 ל-2014. ג'וריץ' משמש גם כסגן נשיא המפלגה הפרוגרסיבית הסרבית, בה הוא חבר מאז הקמתה ב-2008, וכחבר במועצת המפלגה לענייני מדיניות חוץ ושילוב אירופי. ג'וריץ' נולד בבלגרד. סבתו מצד אימו הייתה יהודייה. דודו של סבא-רבא שלו הוא ניקולה פאשיץ', שכיהן כראש ממשלת סרביה בעת משבר יולי. ב-2002 נרשם ללימודי משפטים ו-8 שנים אחר כך, ב-2010, סיים את לימודיו. ג'וריץ' דובר סרבית ואנגלית ברמה שוטפת וצרפתית ברמת בסיסית. הוא גר בעבר בישראל ולכן גם דובר עברית. בשנת 2000 הצטרף לתנועת אוטפור והפך לפעיל בצוות העיתונאות שלה. ב-5 באוקטובר אותה שנה לקח חלק בהפגנה שהובילה להפלת משטרו של סלובודן מילושביץ'. ג'וריץ' גם הנחה וערך תוכנית רדיו פוליטית לנוער בתחנת השידור הארצית "רדיו וטלוויזיה של סרביה" בשנים 2001 ו-2002. ב-2008 היה ממייסדי המפלגה הפרוגרסיבית הסרבית, ובשנת 2009 הפך לרכז הצוות המשפטי של המפלגה ולעוזר סגן הנשיא שלה אלכסנדר ווצ'יץ'. משנת 2010 הוא חבר בהנהלה הראשית של המפלגה ומשמש גם כדוברה. בסוף 2012 הפך לחבר נשיאות המפלגה. ב-2011 הועסק כחוקר ב"מכון ללימודי פוליטיקה" בבלגרד, אך הקפיא את העסקתו במכון לאחר שהמפלגה ומועמדה, טומיסלב ניקוליץ', זכו בבחירות הכלליות והנשיאותיות בסרביה במאי 2012, וג'וריץ' נכנס ללשכת הנשיא. ביוני אותה שנה מונה ליועץ למדיניות חוץ לנשיא סרביה. ב-2 בספטמבר 2013 מונה למנהל המשרד לענייני קוסובו ומטוחיה (אנ'). ב-26 במרץ 2018 נעצר על ידי היחידות המיוחדות של משטרת קוסובו, בעת שנפגש עם סרבים מקומיים, לאחר שחצה את הגבול קוסובו. סגן ראש ממשלת קוסובו אנוור הוקסחאג' טען כי נוכחותו של ג'וריץ' בקוסובו "ללא אישור" מרשויותיה, מהווה הפרה של הסכמי האיחוד האירופי בין שני הצדדים. בעת מעצרו נפצעו עיתונאים רבים על ידי כמה מאנשי משטרת קוסובו, אשר ספגה גינויים מצד איגוד השידור האירופי ומצד הארגון לביטחון ולשיתוף פעולה באירופה. המעצר גונה על ידי נשיא סרביה ווצ'יץ', שאמר כי נסיעתו של דוריץ' הייתה חוקית על פי ההסכמים. לאחר מכן נלקח ג'וריץ' לפרישטינה, בירת קוסובו, הובא בפני שופט ולאחר מכן סולק משטח קוסובו. ב-8 באוקטובר 2020 מונה ג'וריץ' לשגריר סרביה בארצות הברית, במקומו של ג'רג' מטקוביץ'. ב-18 באוקטובר אמר כי מלחמת נגורנו קרבאך השנייה היא אזהרה למי שאינם מאמינים כי קוסובו היא עדיין חבית אבק שרפה בין-לאומית. ב-2 במאי 2024 מונה לשר החוץ בממשלתו של מילוש ווצ'ביץ', והחליף בתפקיד את איוויצה דאצ'יץ'. עשרה ימים לאחר מכן, ב-12 במאי, נפגש עם שר החוץ האוקראיני דמיטרו קולבה ועם הגברת הראשונה של אוקראינה אולנה זלנסקה. ג'וריץ' הוא קרוב משפחה של אלון אהל, שנחטף לעזה במהלך הטבח בפסטיבל נובה במתקפת הפתע על ישראל. בספטמבר 2024 קיבל את פניו של נשיא מדינת ישראל יצחק הרצוג, בעת שהאחרון החל את ביקורו באלבניה. מדיה וקבצים בנושא מרקו ג'וריץ' בוויקישיתוף מרקו ג'וריץ', ברשת החברתית פייסבוק מרקו ג'וריץ', ברשת החברתית אקס (טוויטר) מרקו ג'וריץ', ברשת החברתית LinkedIn Marko Đurić ambasador i u Kolumbiji, Dnevni list Danas, ‏3 ביולי 2021 Marko Djuricev tečni hebrejski, NOVOSTI, ‏9 במאי 2015 Andrew MacDowall, Kosovo detains Serbian politician after 'illegal entry' into region, The Guardian, ‏26 במרץ 2018 איתמר אייכנר, לראשונה ב"כנף ציון": הרצוג יקדם עסקאות ביטחוניות בסרביה ואלבניה, באתר ynet, 10 בספטמבר 2024